Złoty janowy krick

Złoty janowy krick (Ribes aureum) jo kerk ze swójźby hendryškowych rostlinow (Grossulariaceae). 



 Wopis 
Złoty janowy krick jo w lěśu zeleny, bźezśernjowy kerk, kótaryž dośěgnjo wusokosć wót 1 až do 2 m.

 Łopjena 
Dłujko wogonkate łopjena su gołe, blěźe błyšćece, dłymoko tśilapate, maju kulojtu wobcerbu a dośěgnu dłujkosć wót 3 až do 5 cm. Jich nazymske barwjenje jo winocerwjene.

 Kwiśonki 
Kwiśo wót apryla až do maja. Kronowe a keluškowe łopjeńka su złotožołte. Kwiśonki su w srjejźišću cerwjenojte a stoje pó pěśoch až pó pěśnasćoch w rownych abo wótstojecych granach. Wóni pśijaznje wónjaju.

 Płody 
Płody su carne jagody, kótarež dośěgnu wjelikosć grochowkow. Wóni su jědne a wót junij dozdrjaju.

 Systematika 

Znutśika roda Ribes słuša Ribes aureum zgromaźe z kšejcerwjenym janowym krickom a carnym janowym krickom k pódrodoju Coreosma (Spach) Janczewski. 

Někotare awtory wobjadnawaju Ribes aureum ako synonym wót Ribes odoratum. Slědni se rozeznawa pak mjaz drugim pśez wětše, na kšomach a na płoninje mócnjej kósmate łopjena.

 Póddružyny 


Wopśimjejo slědujuce póddružyny:

 Ribes aureum var. aureum
 Ribes aureum var. gracillimum (Coville & Britton) Jeps.
 Ribes aureum var. villosum DC.

 Stojnišćo 
Rosćo w łučinowych kerčinach, na rěčnych brjogach. Ma lubjej čumpate, humozne zemje.

 Rozšyrjenje 
Póchada z pacifiskeje pódpołnocneje Ameriki (Kaliforniska), ale něnto z městnami tež wóźiwjowane w Europje wustupujo.

 Wužywanje 
Wóna se ako pyšnu drjewinu sajźa.

 Nožki 

 Žrědła 
 Bruno P. Kremer: Steinbachs Naturführer Bäume & Sträucher, ISBN 978-3-8001-5934-5, bok 276 
 Steinbachs Großer Pflanzenführer, ISBN 978-3-8001-7567-3, bok 298 

 Wótkaze 

 Zapisk pśi Plants Profile, United States Department of Agriculture 
 Zapisk pśi GRIN Taxonomy for Plants 

Kategorija:Hendryškowe rostliny
Kategorija:Kerki